《奉侍少保公宴集龙游之翠光岩》
明代·徐渭

楼船几日下钱塘，胜地临江绮席张。虎帐山开萝作带，龙潭水积剑为光。

芳羞自出船窗底，妙响偏宜舞扇傍。日映桅樯兼树密，风吹丝竹袅云长。

渔郎贾客停何事，桂楫兰桡渡不妨。暂脱锦袍悬翠壁，忽抽彤管拂青缃。

閒中国计筹能悉，醉后兵符发更详。宝马嘶群行杂锦，红旗悬的射穿杨。

霜前下叶沙俱积，雨后残磾藓更香。野旷牙官分作队，林疏甲士补成行。

松杉借翠连幢碧，橘柚分金映甲黄。羽扇周郎临赤壁，轻裘叔子在襄阳。

庾楼无月人犹往，郤幕开风客不藏。远眺非关耽丽景，雄心先巳到遐荒。

建溪露布风雷急，涧水兵威草木扬。却与从行诸幕士，维舟九曲泛清觞。

作者简介：徐渭（1521—1593），汉族，绍兴府山阴（今浙江绍兴）人。初字文清，后改字文长，号天池山人，或署田水月、田丹水，青藤老人、青藤道人、青藤居士、天池渔隐、金垒、金回山人、山阴布衣、白鹇山人、鹅鼻山侬等别号。中国明代文学家、书画家、军事家。民间也普遍流传他的故事传说，关于他年轻时如何聪明，后来如何捉弄官宦等。